**Газета Астана акшамы № 49 от 26.04.18г**

**АИТВ және еңбек саласы**

АИТВ соңғы 30 жыл бойы қоғамның күрделі проблемасы болып қалуда. Вирустың мутациялық қасиетіне байланысты дүние жүзінің барлық ғалымдары вакцинаны әлі таппай жүр. Әрине, осы жұқпа біздің елімізді де айналып өткен жоқ. Астана қаласында осы жұқпамен тіркелген адамдардың саны 1400-ден асты. АИТВ жұқтырғандардың едәуір бөлігі халықтың неғұрлым еңбекке қабілетті 20-39 жас аралығындағы жас адамдардың үлесіне тиеді. Көбінесе жұғу жолдардың ішінде жыныстық қатынас басым орынды алып тұр. Сондықтан, қалыптасып отырған жағдайды ескере отырып, АИТВ-ның алдын алудың ең тиімді шарасына тұрғындарға АИТВ/ЖИТС бойынша алдын ала білім беру және қауіпсіз мінез-құлыққа тарту болып табылады.

Бүгінгі күнде АИТВ-ның еңбек саласына әсері туралы көп айтылып, жазылып жатыр. Жаһандық бәсекеге қабілеттілік индексі шегінде, бизнес құрылымдар мен өнеркәсіп орындардың басшыларын АИТВ-ның еңбекке қандай әсер ететіні бойынша сауалнамалар жүргізілуде. Кейбір басшылар АИТВ жұқпасы олардың іс-жұмыстарына кері әсерін тигізеді деп ойлайды. Бірақ та, осы жұқпа қандай, қай жолдармен жұғатынын ұғып білсе, олардың ойлары өзгерер еді. Сонымен қатар, біздің елімізде АИТВ жұқпасының емі тегін, жұмыс берушілер АИТВ-мен өмір сүретін жұмыскерлерге медициналық көмек көрсету бойынша еш қаражаттық шығынға түспейді.

Қаншалықты алдын алу іс-шаралары, оқыту жұмыстары жүргізілгеніне қарамастан, барлық жұмыс орындарды қамту оңай емес және кейбір басшылар осындай іс-шараларды жүргізуден бас тартады. Сондықтан, АИТВ жұқпасының жұмыс саласындағы ролі маңызды және зор, себебі өнеркәсіп орындары және бизнес құрылымдары адамдардың топтастырылған жері. Бұл жерлерде АИТВ бойынша оқыту дәрістер, кең ауқымды шаралар өткізу екі жаққа да тиімді және ыңғайлы болып келеді, яғни басшылардың өздерінің жұмысшыларына сенімі артады және де АИТВ жұқтырған адамдарға деген қөзқарас дұрыс қалыптасады.

Еске сала кетсек, АИТВ жұқпасының 3 жұғу жолы бар: қорғалмаған жыныстық қатынас, қан арқылы, АИТВ жұқтырған анадан балаға. Ауа, су, тамақ, жәндіктердің шағуы, ыдыс-аяқ, киім және т.б. арқылы вирус жұқпайды.

АИТВ-ның таралуын барлығымыздың күшімізбен ғана тежей аламыз. Әр адам жұқпаның берілу жолдарын, алдын алуын, одан қалай қорғануын білетін болса, қаламыздың эпидемиологиялық жағдайын сақтап және жаңа жағдайлардың болуын тоқтата аламыз. Сондықтан кәсіпкерлер қауымының АИТВ жұқпасымен күрес процесіне тартылуы, яғни өздерінің жұмысшыларын АИТВ/ЖИТС-тың алдын алуы бойынша ақпараттандыруын қамтамасыз етуі және АИТВ-жұқпасына тексерістен өтуін ұсынуы, жұқпаның динамикасын төмендетер еді,сонымен бірге мемлекетіміздің Жаһандық бәсекеге қабілеттілік индекстегі орнын арттыруға себепкер болар еді.

**Орындаған: Каратаева Гульмира Ерболовна –ұйымдастыру-әдістемелік бөлімнің дәрігер эпидемиологы**